امونیا

امونیا یا امونیہ (Ammonia) ایک زہریلی گیس (gas) ہے جو نائٹروجن اور ہائیڈروجن کا مرکب ہے۔ یہ بہت بڑے پیمانے پر صنعتی اور تجارتی استعمال کے لیے بنائی جاتی ہے۔ دنیا بھر میں بنائی جانے والی امونیا کا 80 فیصد مصنوعی کھاد بنانے میں استعمال ہوتا ہے۔ اس سے نائٹرک ایسڈ (nitric acid) (شورے کا تیزاب) اور دھماکا خیز مواد بھی بنائے جاتے ہیں۔ 
2014 میں پوری دنیا میں 17 کروڑ 63 لاکھ ٹن امونیا بنائی گئی تھی۔ 

 بنانے کے طریقے 
صنعتی پیمانے پر امونیا ہیبر کے طریقہ سے بنائی جاتی ہے۔ 
تھوڑی مقدار میں امونیا بنانے کے لیے نوشادر کو چونے کے ساتھ ملا کر گرم کیا جاتا ہے۔

 پانی میں حل پذیری 
اگر حجم کے لحاظ سے موازنہ کیا جائے تو امونیا پانی میں سب سے زیادہ حل ہونے والی گیس ہے مگر وزن کے اعتبار سے ہائیڈروجن کلورائیڈ سب سے زیادہ پانی میں حل ہوتی ہے۔
25 °C (77 °F) اور ایک ایٹموسفیر (1 atm) کے پریشر پر چند مختلف گیسوں کی پانی میں حل پذیری درج ذیل چارٹ میں واضح ہے۔

+ گیس  کیمیائی فارمولا Bunsen coefficient (α)(mL gas/mL H2O) تبصرہ+ امونیا NH3 ~700 کسی حد تک پانی سے عمل کر کے 4+ + OH− بناتی ہے۔+ ہائیڈروجن کلورائیڈ HCl ~500 پوری طرح پانی سے عمل کر کے H+ + Cl− نمک کا تیزاب بناتی ہے۔+ سلفر ڈائی آکسائیڈ SO2 ~40 پانی سے کسی حد تک عمل کر کے H2SO3 (sulfurous acid) سلفیورس ایسڈ بناتی ہے۔+ کاربن ڈائی آکسائیڈ CO2 ~0.75 پانی سے کسی حد تک عمل کر کے H2CO3 (carbonic acid) کاربونک ایسڈ کا کمزور تیزاب بناتی ہے۔+ آکسیجن O2 ~0.03 پانی سے بالکل عمل نہیں کرتی اور بہت کم حل ہوتی ہے۔+ نائیٹروجن N2 ~0.015 پانی سے بالکل عمل نہیں کرتی اور بہت ہی کم حل ہوتی ہے۔

 خواص 
 امونیا ایک بے رنگ گیس ہے جس کی ایک مخصوص تیز چبھتی ہوئی بو ہوتی ہے۔ یہ آنکھوں، ناک اور سانس کی نالی میں سخت چبھن کرتی ہے اور دم گھٹنے کا احساس پیدا کرتی ہے۔ 
 یہ ہوا سے ہلکی ہوتی ہے اور اگر لیک ہو جائے تو آسمان کی طرف اُڑ جاتی ہے۔ لیکن اگر ہوا میں نمی کا تناسب بہت زیادہ ہو تو مائع امونیا دھند بنا دیتی ہے جو ہوا سے بھاری ہوتی ہے۔ 
 یہ ایک corrosive مرکب ہے یعنی چھو جانے پر کھال کو گلا سکتا ہے۔ 
 یہ پانی میں حل ہونے کی بہت زیادہ صلاحیت رکھتی ہے۔ اگر کھال پر پسینہ موجود ہے تو لیک شدہ امونیا سے کھال جلنے کا خطرہ بہت بڑھ جاتا ہے۔ 
 امونیا کا آبی محلول چکنائی/ چربی حل کرنے کی بڑی صلاحیت رکھتا ہے۔ اس لیے یہ صفائی کرنے کے محلول میں استعمال ہوتی ہے۔ اگر حادثاتی طور پر سونگھ لی جائے تو پھیپھڑوں کی جھلی گل جاتی ہے اور موت واقع ہو سکتی ہے۔ 
 یہ گیس منفی 33.34 ڈگری سینٹی گریڈ پر مائع بن جاتی ہے اور منفی 77.73 پر جم جاتی ہے۔

 استعمال 
 امونیا کا سب سے بڑا استعمال مصنوعی کھاد (فرٹیلائزر) کی تیاری ہے۔ 
 امونیا سے اوسوالڈ کے طریقے سے نائٹرک ایسڈ (شورے کا تیزاب) بنایا جاتا ہے۔ 
 فوجی استعمال کے دھماکا خیز مادوں کی تیاری میں استعمال ہوتی ہے۔ 
 پلاسٹک سازی اور ٹیکسٹائیل انڈسٹری میں استعمال ہوتی ہے۔ 
 جب ائرکنڈشننگ میں استعمال ہوتی ہے تو اسے R717 کہتے ہیں۔ 
 اڑنے والے غباروں میں استعمال ہوتی ہے۔ 
 ماضی میں اسے گاڑی اور راکٹ کے ایندھن کے طور پر استعمال کیا جا چکا ہے۔ جب امونیا کو بطور ایندھن استعمال کرتے ہیں تو نہ دھواں بنتا ہے نہ فحم یک اکسید (کاربن مونو آکسائیڈ)۔

 حیاتیاتی امونیا 
جانداروں کے جسم میں بھی پروٹین کے میٹابولزم کے نتیجے میں امونیا بنتی رہتی ہے۔ چونکہ یہ زہریلی ہوتی ہے اس لیے اس کا جسم سے جلد از جلد خارج ہونا ضروری ہوتا ہے۔ 
مچھلیاں امونیا کو براہ راست ارد گرد کے پانی میں خارج کر دیتی ہیں۔ 
شارک، ممالیہ جانور اور ایمفی بیئن (مینڈک وغیرہ) کے جسم میں یہ صلاحیت ہوتی ہے کہ وہ امونیا کو یوریا میں تبدیل کر سکتے ہیں جو پھر گردوں کی مدد سے پیشاب میں خارج ہو جاتا ہے۔ 
اگر کسی آدمی کا جگر خراب ہو جائے تو امونیا پوری طرح یوریا میں تبدیل نہیں ہو پاتی اور خون میں امونیا کی مقدار بڑھ جاتی ہے جس کی وجہ سے دماغ کی کارکردگی متاثر ہوتی ہے۔ ایسی حالت کو hepatic encephalopathy کہتے ہیں۔

 حفاظتی اصول 
صنعتی ماحول میں ہوا میں امونیا کی مقداردس لاکھ میں 25 حصے سے زیادہ نہیں ہونی چاہیے۔ 
اگر ہوا میں دس لاکھ میں 500 حصے امونیا موجود ہو تو یہ جان لیوا ہوتی ہے۔

 مزید دیکھیے 
 ہیبر کا طریقہ
 اوسوالڈ کا طریقہ
 بونڈ انرجی
 پانی میں حل پذیری

 حوالہ جات 

زمرہ:تبریدات
زمرہ:علم السموم
زمرہ:گھریلو کیمیائی مرکبات
زمرہ:نائٹروجنی مرکبات
زمرہ:کامنز زمرہ جس کا ربط ویکی ڈیٹا پر ہے
زمرہ:اساس (کیمیا)
زمرہ:ٹائٹل اسٹائل میں بیک گراؤنڈ اور ٹیکسٹ الائن دونوں کے ساتھ ٹوٹنے والی فہرست کا استعمال کرنے والے صفحات
زمرہ:مرکبات آبساز
زمرہ:فعال امواد
زمرہ:1774ء میں سائنس
زمرہ:ہائیڈرائیڈ
زمرہ:برطانیہ عظمی میں 1774ء